2Kor 5, 14-21
*Mert Krisztus szeretete szorongat minket, mivel azt tartjuk, hogy ha egy meghalt mindenkiért, akkor mindenki meghalt; 15és azért halt meg mindenkiért, hogy akik élnek, többé ne önmaguknak éljenek, hanem annak, aki értük meghalt és feltámadt.
16Úgyhogy mi mostantól fogva senkit nem ismerünk test szerint: ha ismertük is Krisztust test szerint, most már őt sem így ismerjük. 17Ezért ha valaki Krisztusban van, új teremtés az: a régi elmúlt, és íme: új jött létre. 18Mindez pedig Istentől van, aki megbékéltetett minket önmagával Krisztus által, és nekünk adta a békéltetés szolgálatát. 19Isten ugyanis Krisztusban megbékéltette a világot önmagával, úgyhogy nem tulajdonította nekik vétkeiket, és ránk bízta a békéltetés igéjét. 20Tehát Krisztusért járva követségben, mintha Isten kérne általunk: Krisztusért kérünk, béküljetek meg Istennel! 21Mert azt, aki nem ismert bűnt, bűnné tette értünk, hogy mi Isten igazsága legyünk őbenne.*

Krisztus keresztjének Követei!

Követek vagyunk, akik hordoznak valamit, egy hírt, az örömhírt, az evangéliumot, de olyan követek vagyunk, akik sokszor nem tudják tudják átadni a rájuk bízott üzenetet.

Vagyunk úgy, hogy érezzük a szorongatást, amiről az apostol ír a mai igénk elején: „*Mert Krisztus szeretete szorongat minket”*, de épp úgy érezzük ezt, mint gombócot a torkunkban. Szorongat, a sírás, a bűnbánat, az önmagammal szembeni tehetetlennek bizonyuló akarat, az ebből fakadó düh. Szorongat, fáj az gombóc, ami miatt nem tudok szólni. Elakasztja a szavaimat, mert bár tudom, hogy örömhírt, Krisztus keresztjének a bűnbocsátó örömüzenetét kell tovább vinnem, hordoznom, megélnem, de közben mégis ott harsog bennem a hang: „Ez miattad történt, te tehetsz róla!”. Nem Júdás és Péter, nem Kajafás, vagy Pilátus, hanem én!
Az a csilingelő hang, az nem húsvéti bárányka csengettyűje, nem Júdás 30 ezüstpénzének a hangja, ahogy szétgurul, hanem a szegeknek a hangja, az én bűneimből formált szegek hangjai. Az én bűneim csilingelnek, azokat hallom a lelkem mélyéről és ez fokozza egyre inkább azt a gombócot, ami kitörni készül, ami miatt nem a megváltás, a bűnbocsánat öröméneket zengem, hanem a szögekből lett könnyeimet törölgetem.

A Passió felolvasása, Nagypéntek azonban kell, kell az ember szívének, a te hitednek is, különben a Golgota is csak egy távoli emlék lesz, egy sötét nap a sok közül történelem évezredeiben, régmúlt és jelentéktelen. Egy munkaszüneti nap, ahol behozhatod még a húsvéti vendégvárás előtt a lemaradást, egy ünnep, amire rágondolni sem szeretsz, mert szomorú, mert csúf, mert iszonyat, mert gyalázat, mert érthetetlen botrány.
Te nem ezt akarod, hiszen szörnyűséget hallasz bőven a híradóból, a propagandákból és bizony már elég volt, te csöndet és nyugalmat akarsz, nem a felzaklató gyászt, nem a golgotai csúfolódó, botránkozó, fájdalommal kiáltó hangokat a szívedbe. Te valami másra vágysz, úgyhogy te is inkább elfutnál, elmenekülnél azzal a gombóccal, azzal a szorongató érzéssel a torkodban. Te is inkább elrejtőznél már, ahogy a tanítványok többsége, te sem akarsz ott lenni a golgotai kereszt alatt.
Ott van ez az érzés, az elzárkózás, a fejünk és a szívünk elfordításának a kísértése, de az ige ma is szól érted, hogy ne értsd félre a golgotai keresztet, hogy ne értsd félre a bűnbánatot és a bűnbocsánatot, hogy éld meg a kegyelmet és ne maradj ott a mélységben a gombóccal a torkodban, hanem éld meg a kereszt által kapott kegyelmet és válj a követévé. Így olvastuk ezt:
„*azért halt meg mindenkiért, hogy akik élnek, többé ne önmaguknak éljenek, hanem annak, aki értük meghalt és feltámadt.
16Úgyhogy mi mostantól fogva senkit nem ismerünk test szerint: ha ismertük is Krisztust test szerint, most már őt sem így ismerjük. 17Ezért ha valaki Krisztusban van, új teremtés az: a régi elmúlt, és íme: új jött létre.”*

A kereszt alatt, valami új jöhet létre. Nem csak darabjaidra kell törnöd ott a kereszt tövében, hanem valami újnak is létre kell jönnie, a kegyelemből, bűnbocsánatból immár valóban Krisztussal, Krisztusért élő követnek életre kelnie. Úgy, ahogyan Túrmezei Erzsébet is írja az *Elindulni a kereszt alól* című versében:

Boldog titok: a Golgotán
kezdhetek el minden napot,
megköszönve a meghálálhatatlan,
csodálatos áldozatot
s akkor csupa fény lesz a reggelem,
minden úton ez a fény jár velem.

Hisz bűnteher és gondteher
lehull és ottmarad
a szabadulást hirdető
krisztuskereszt alatt!
Szabad szívvel, kézzel indulhatok,
ha várnak rám az új feladatok.

Biztatóbb, szebb és boldogabb
új reggel lehet-e:
elindulni, mint Isten
megváltott gyermeke,
kinek szíve szeretetről dalol,
a Golgotáról, a kereszt alól.

Az a gombóc, az a szorongató érzés, az már nem a bűneid fájdalma, nem a kétségbe és kísértésbe esett életed, az már a hála öröme, ahogyan Pál írja: „*Krisztus szeretete szorongat minket”*. Ez a szeretet, ez a bűnbocsátó indulat, a kegyelem követsége, ez az, ami meg kell határozzon, ahogy belekapaszkodsz a keresztbe, felhúzod magad rátámaszkodva és elindulsz a Golgotáról, a kereszt alól, a megváltásod ajándékától. Ahogyan Pál írja: „*19Isten ugyanis Krisztusban megbékéltette a világot önmagával, úgyhogy nem tulajdonította nekik vétkeiket, és ránk bízta a békéltetés igéjét. 20Tehát Krisztusért járva követségben, mintha Isten kérne általunk: Krisztusért kérünk, béküljetek meg Istennel!”*.
Ne a fájdalmat, ne a mélységet, ne a sértődéseket, ne a gyűlölködéseidet, ne a bűneidet vidd tovább, hanem békéltetés igéit, Krisztus kegyelmét, amit te is megkaphattál és aminek te is a követévé válhattál. Ezt vidd el a kereszt alól és minden mást hagyj ott! Krisztus már felvitte azokat mind a keresztre, magára vette, elszenvedte mindezeket, minden gyengeségedet és azok minden következményét is. Azért, hogy a gombóc eltűnjön a torkodból, hogy a mázsás súlyok eltűnjenek a szívedről, hogy a bűn fogságának lánca letörjön a hitedről. Krisztus a kereszten érted már elvégezett mindent, ahogy Pál írja igénkben:„*21Mert azt, aki nem ismert bűnt, bűnné tette értünk, hogy mi Isten igazsága legyünk őbenne.”*.
Mi már Isten igazságának, az Ő bűnbocsátó szeretetének, Krisztusnak a követei lehetünk. Így menjünk hát el, ezt cselekedjük, szóljuk, énekeljük meg hálával, hogy: „*Krisztusért kérünk, béküljetek meg Istennel!”*, béküljetek magatokkal és béküljetek meg egymással! Vigyétek el és hirdessetek a kereszt békességét! Ámen